SAEIMAS AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS

VISAPTVEROŠAS VALSTS AIZSARDZĪBAS APAKŠKOMISIJAS

SĒDES PROTOKOLS

**Nr.** **141.9/6/1/1-5-14/24**

**2024. gada 17. septembrī plkst. 13:00 – 14:00**

**Rīgā, Jēkaba ielā 16, komisijas sēžu zālē**

**Sēdē piedalās:**

apakškomisijas locekļi:

**Igors Rajevs** – apakškomisijas priekšsēdētājs

**Edvīns Šnore** – apakškomisijas sekretārs

**Raimonds Bergmanis**

**Jānis Skrastiņš**

Uzaicinātie:

* Jaunsardzes centra direktors pulkvedis Aivis Mirbahs;
* Jaunsardzes centra pārstāvis Jānis Dambergs;
* Aizsardzības ministrijas Aizsardzības plānošanas un analīzes departamenta Struktūras un militārā personāla attīstības plānošanas nodaļas vadītājs Rojs Razums;
* Izglītības un zinātnes ministrijas Valsts sekretāra vietniece Kristīne Niedre-Lathere;
* Valsts izglītības un satura centra (turpmāk tekstā – VISC) Izglītības satura departamenta direktore Diāna Šavalgina;
* Latvijas Darba devēju konfederācijas (turpmāk tekstā – LDDK) Izglītības un nodarbinātības jomas vadītāja, NEP nacionālā koordinatore Liene Voroņenko;
* Latvijas Darba devēju konfederācijas komunikācijas speciāliste Madara Znotiņa

**Komisijas darbinieki: vecākā konsultante Ieva Barvika, konsultante Inese Silabriede un Sandra Kaire**

**Sēdi vada**: I.Rajevs

**Sēdi protokolē**: S. Kaire

**Sēdes veids**: atklāta

**Darba kārtība: Valsts aizsardzības mācības uzsākšana vispārējās un profesionālās izglītības iestādēs Latvijā.**

**I.Rajevs** atklāj sēdi un informē par darba kārtību, kā arī iepazīstina ar sēdē uzaicinātajiem dalībniekiem.

**I.Rajevs** dod vārdu plkv. A. Mirbaham.

**Plkv. A. Mirbahs** sniedz prezentāciju par Valsts aizsardzības mācības (turpmāk tekstā – VAM) ieviešanu vispārējā vidējās izglītības sistēmā (prezentācija pievienota šī protokola pielikumā).

Attiecībā uz personāla kapacitāti norāda, ka tas bija viens no lielākajiem izaicinājumiem, bet instruktoru skaits ir atbilstošs, pietiekošs, līdz ar to izaicinājumu personāla kapacitātes kontekstā nav.

Attiecībā uz instruktoru izglītību norāda, ka ir bijuši nelieli izaicinājumi, jo Latvijas Sporta un Pedagoģijas akadēmija tika apvienota ar Rīgas Stradiņa universitāti, kā rezultātā notika izmaiņas, kas ietekmēja uzņemšanas procesu. Bet rezultātu izdevās sasniegt sadarbībā ar Latvijas Universitāti, un problēma tika atrisināta.

No 305 instruktoriem ne visi pabeidz mācības, bet notiek proaktīvs darbs rekrutēšanā. Šobrīd ir vairākas iespējas - piesaistīt jaunus darbiniekus, vai palielināt slodzi esošajiem instruktoriem uz laiku, kamēr jaunie darbinieki iegūst kvalifikāciju. Šobrīd īpašu izaicinājumu nav.

Attiecībā uz instruktoru kvalifikāciju norāda, ka ir realizēts rekordliels kvalifikācijas kursu skaits, līdz ar to izaicinājumus nesaskata. Visiem jaunsargu instruktoriem ir minimālā nepieciešamā kvalifikācija saskaņā ar aizsardzības ministra rīkojumu.

Attiecībā uz normatīvajiem aktiem norāda, ka VAM likumā steidzamības kārtā nepieciešamie grozījumi tika iestrādāti, līdz ar to šajā kontekstā nekādu izaicinājumu nav. Pateicoties VSIC un Izglītības un zinātnes ministrijai arī VAM standarts ir apstiprināts un izaicinājumu nav. Attiecībā uz VAM programmu un nodarbību plāniem – ir vairākkārt pārskatīti, veikti nepieciešamie labojumi, līdz ar to arī šeit izaicinājumiem vairs nevajadzētu būt.

Attiecībā uz nodrošinājumu norāda, ka aizsardzības resorā ir notikušas izmaiņas – šobrīd nepieciešamos iepirkumus nodrošina Valsts aizsardzības loģistikas un iepirkumu centrs (turpmāk tekstā – VALIC). Līdz ar šīm izmaiņām ir iepirkumi, kas ir aizkavējušies, kā rezultātā katram jaunsargu instruktoram nav pilns noteiktais materiāltehnisko līdzekļu nodrošinājums. Taču tiks veikta iekšējā materiāltehnisko līdzekļu pārdale un VAM tiks realizēta kā iecerēts.

Attiecībā uz infrastruktūru norāda, ka ir apzinātas pilnīgi visas 289 izglītības iestādes, kurās šogad uzsākta VAM. Ir izglītības iestādes, kur ir izaicinājumi – īpaši lielajās valstspilsētās. Ar katru pašvaldību un izglītības iestādi ir notikusi tikšanās. Ja gadījumā konkrētajā izglītības iestādē nav atbilstošas infrastruktūras VAM realizēšanai, ir atrastas alternatīvas iespējas. Tā, piemēram, tuvākajās nedēļās tiks iegādāts šaušanas simulators. Tas būs elektronisks šaušanas simulators, kuru var ielikt jebkurā mācību klasē un bez jebkādas munīcijas veikt šaušanas nodarbību tikai ar lāzeru, līdz ar to tādējādi tiek atrisināta problemātika ar nodarbības vietām, kurās nav atbilstošas infrastruktīuras.

**I.Rajevs** precizē, vai tam ir finansējums, uz ko saņem apstiprinošu atbildi.

**D. Šavalgina** piebilst, ka no skolām netiek saņemta informācija, ka būtu kādas novirzes no VAM realizācijas plāniem.

**Plkv. A.Mirbahs** norāda, ka tiek turpināta sadarbība ar Latvijas Pašvaldību savienību, kā pozitīvo piemēru pieminot V. Plūdoņa Kuldīgas vidusskolu. Šīs skolas bijusī auto garāža tika renovēta, izmantojot pašvaldības līdzekļus, un Jaunsardzes centrs nodrošināja ar nepieciešamo ekipējumu, kā rezultātā šobrīd ir lieliska šaušanas vieta, kas kalpo gan VAM, gan Jaunsardzes nodarbībām. Turklāt šo vietu izmanto ne tikai V. Plūdoņa Kuldīgas vidusskola, bet arī visas Kuldīgas izglītības iestādes VAM realizēšanas nodrošināšanai.

Attiecībā uz VAM nometņu infrastruktūru norāda, ka no piecām plānotajām nometņu vietām ir attīstītas divas – Skrundā un Alūksnē. Kopumā VAM nometņu prasības un mērķi nākotnē būtu jākonkretizē, šobrīd daudz neskaidrību.

Attiecībā uz risināmajiem jautājumiem norāda, ka aktuāls jautājums ir instruktoru darba laika uzskaite. Par šo plānots vēlreiz veikt sarunas ar Labklājības ministriju un Saeimas Juridisko biroju norādot, ka VAM likumā ir nepieciešams analogs regulējums, kā militārajiem darbiniekiem Militārā dienesta likumā.

Plkv. A. Mirbahs norāda, ka VAM ir ieviests, un ir nepieciešams jautājumu skatīt plašāk – kāda būs Jaunsardzes centra kopumā loma visaptverošā valsts aizsardzībā. Ir nepieciešams arī sinhronizēt Jaunsardzes centra funkcijas un mērķus ar kopējo drošības arhitektūru, ar to domājot rezerves karavīrus, profesionālo dienestu, Zemessardzi u.tml.

Norāda, ka VAM nedrīkst pārvērst par civilo aizsardzību un pilsonisko līdzdalības kursu. Plkv.A. Mirbahs saredz, ka VAM vajadzētu būt ietvertam sekojošajam: katram Latvijas pilsonim ir jāzina, kā rīkoties krīzes situācijā; jāprot darbs ar karti un jābūt orientēšanās prasmēm; jāprot darbības ar ieroci; jāprot lietot sakaru līdzekļus; jābūt lauka kaujas iemaņām.

Attiecībā uz par Jaunsardzes centra nākotni norāda, ka VAM ir jāpārskata, ambīcijas ir jākāpina gan attiecībā uz VAM (atgriežoties pie sākotnējās ieceres - 144 mācību stundām), gan Jaunsardzes centru kopumā, jo būs grūti noturēt profesionālo dienestu 8000 karavīru apjomā, kā arī uzbūvēt VAD 4000 karavīru apjomā, ja nebūs sākotnējā iedīgļa skolās, ja nebūs Jaunsardzes centra, kurš sabiedrību pirms tam sagatavo.

**R. Bergmanis** aktualizē jautājumu par sinerģiju starp VAM un Valsts aizsardzības dienestu (turpmāk tekstā – VAD) norādot, ka ir ļoti nepieciešams konceptuāls lēmums un attiecīga normatīvā bāze šajā kontekstā.

**I. Rajevs** dod vārdu Aizsardzības ministrijai.

**R. Razums** norāda, ka šobrīd precīzu laiku, kad tiks pieņemts konceptuāls lēmums un izstrādāta attiecīga normatīvā bāze, nevar pateikt, taču šis jautājums netiek ignorēts.

Norāda uz izaicinājumiem attiecībā uz VAD komandējošā sastāva sagatavošanu, VAM nometņu konceptu un realizāciju.

**Plkv. A.Mirbahs** precizē, ka VAM ir pamats, lai atlasītu nākamos komandējošā sastāva instruktorus, respektīvi, VAM nometnē tad būtu iespēja piedalīties tikai labākajiem no VAM kursa. Kursa laikā – 23 dienās - ir iespējams jaunieti novērot, iepazīt dažādās situācijās, izdarīt sākotnējos secinājumus, lai tālāk šos jauniešus rekomendētu komandējošo sastāvam.

Otrs virziens – ja nu gadījumā nonākam pie secinājuma, ka VAD un VAM pārklājās un nav NBS nepieciešami šādi instruktori, tad varētu realizēt specializētās nometnes kādā no specialitātēm, kādas ir pieprasītas modernajā visaptverošajā valsts aizsardzībā, piemēram, medicīnas jomā, kiberdrošībā, dronu tehnoloģiju apgūšanā.

Ir šie divi virzieni, un jāsaprot, kurā virzienā ejam un kādi ir apsvērumi.

**R. Bergmanis** ierosina pārskatīt mācību gada ilgumu, kā rezultātā varētu atrast laiku gan pilnvērtīgai VAM realizēšanai, gan drošai apmācībai uz ūdens, gan pārējām vajadzībām, kas šobrīd netiek pilnvērtīgi realizētas.

**R. Bergmanis** aktualizē jautājumu par atalgojumu Jaunsardzes centra kontekstā, kā arī izaicinājumiem attiecībā uz šautuvēm un materiāli tehnisko nodrošinājumu.

**Plkv. A. Mirbahs** sniedz atbildes uz R. Bergmaņa jautājumiem:

Attiecībā uz atalgojumu – ir būtiska atšķirība starp izglītības iestādi un Jaunsardzes centru. Jaunsardzes centrs ir vidēja lieluma valsts iestāde, kas nozīmē, ka ir vairāk kā 250 darbinieku un vairāk kā 10 miljoni budžets. Saskaņā ar attiecīgajiem Ministru kabineta noteikumiem tiek klasificēti amati, t.s. mēnešalgu grupas. Tas attiecas arī uz jaunsardzes instruktoru mēnešalgu grupu. Jaunsardzes instruktora amats ir atrunāts gan VAM, gan Jaunsardzes likumā, un tas sevī ietver attiecīgu izglītību, kvalifikāciju, nosacījumus, ka jābūt zemessargam vai rezerves karavīram, jābūt materiāli atbildīgai personai, kurai ir noslēgts līgums ar VALIC, kura uztur savu noliktavu, kura apgroza materiāli tehniskos līdzekļus (daži no instruktoriem pat vairāku 10 000eur apmērā) ir, jāslēdz līgumi ar vecākiem; ir jāvada gan VAM, gan interešu izglītība, gan jaunsardzes nodarbības, kā arī vasarās ir jāpiedalās VAM nometnēs utml.). Respektīvi, jaunsargu instruktors nav pedagogs, pedagogs ir tikai viens no visiem jaunsarga uzdevumiem, kas ietilpst viņa pienākumos.

Attiecībā uz materiāltehnisko līdzekļu nodrošinājumu norāda, ka finansējums tam ir, bet VALIC bija operacionāls pārtraukums, līdz ar to daudzi iepirkumi ir aizkavējušies. Bet problēma tiek risināta kā jau iepriekš tika minēts, pārdalot Jaunsardzes centra rīcībā esošos materiālos līdzekļus.

**R.Bergmanis** aktualizē jautājumu par VAM nometņu realizācijas vietām

**R. Razums** norāda, ka, ja būs iespēja realizēt VAD 4000 karavīriem, tad kapacitāte būs pietiekoša, lai vasarā arī realizētu nometnes. Aizsardzības ministrija virzās uz visu ieplānoto nometņu vietu attīstību, neviena iecere nav atcelta.

**I. Rajevs** dod vārdu VISC.

**D. Šavalgina** pateicas par kopīgo izpratni, kas izveidojusies īpaši pēdējā laikā, un norāda, ka visas ambīcijas un uzstādījumi ir saprotami, bet kompromisi būs jāmeklē.

Vienlaikus vērš uzmanību uz satraucošiem datiem - šobrīd apmēram 22.5% no kopējā izglītojamo skaita (kas ir 10. un 11. klasē), VAM neapgūs, jo mācās tālmācībā (5057 skolēnu). Neklātienes programmās ir 525 skolēni, starptautiskajās skolās ir 238 skolēni, apcietinātie – 125 personas.

Otrkārt, aicina Aizsardzības ministriju izvērtēt iespēju sniegt finansiālu atbalstu infrastruktūras sakārtošanai tām profesionālajām izglītības iestādēm, kurām ir ļoti laba materiāltehniskā bāze un kurām būtu iespēja nodrošināt nepieciešamās telpas, lai reģiona griezumā arī citām mācību iestādēm būtu iespēja izmantot šīs telpas VAM apguvei. Šādas mācību iestādes ir Rīgas Valsts tehnikums, Jēkabpils Tehnoloģiju tehnikums un Liepājas Valsts tehnikums.

**L. Voroņenko** aicina starpnozaru sadarbības ietvarā izskatīt un atbalstīt LDDK iniciatīvu veidot tā saucamos atbalsta punktus. Respektīvi, ir vairākas izglītības iestādes/tehnikumi, kuriem ir nepieciešamie resursi (telpas), ko veiksmīgi varētu izmantot gan VAM realizēšanai, gan pieaugušo tālmācības realizēšanai (piemēram, pieaugušo izglītošanai dronu tehnoloģijās), bet ir nepieciešamas investīcijas šo telpu attiecīgai pielāgošanai. Uzņēmējiem ir bijušas diezgan plašas diskusijas ar Aizsardzības ministriju, bet joprojām nav atrisināts jautājums, kas tad teorētiski būtu tā infrastruktūra, kurā sabiedrība varētu piekļūt šādām mācībām, un vai Aizsardzības ministrija būtu gatava atbalstīt šādu iniciatīvu plašākas sabiedrības izglītības kontekstā.

No uzņēmēju puses būtu iespēja nodrošināt vienu eksperimentālu punktu, varbūt divus, bet uzņēmēji to nespēj nodrošināt infrastruktūrā, kas ir ilgtspējīga.

**I.Rajevs** norāda, ka vispirms nepieciešams konceptuāls lēmums un normatīvo aktu ietvars par VAM, VAD un Jaunsardzes centra sinerģiju, un pēc tam arī tad varētu šim jautājumam pievērsties.

**D. Šavalgina** norāda, ka attiecībā uz VAM būtu nepieciešams kopīgi vienoties par VAM monitorēšanas veidu/kritērijiem, Jaunsardzes centra instruktoru profesionalitātes izvērtēšanas veidu/kritērijiem. Šie ir jauni procesi mums visiem, tādēļ ir jāvienojas par to, kas būs tie dati, kas tiks ievākti, kam nodoti.

**R. Bergmanis** aktualizē jautājumu par tālmācību – kad to plānots pārskatīt, ņemot vērā tālmācības kvalitāti? Varbūt VAM šobrīd ir instruments, lai risinātu šo jautājumu.

**K. Niedre-Lathere** norāda, ka par tālmācību ir runāts Saeimas Izglītības, kultūras un zinātnes komisijā, kur arī attiecīgi saņemti norādījumi turpmākai darbībai. Viens no būtiskākajiem secinājumiem - tālmācība nav piemērota visiem vecuma posmiem, kā tas šobrīd ir Latvijā. To pierāda arī starptautiskā pieredze, ka tālmācība ir vairāk piemērota vidējam posmam, nevis no pirmās klases, kā tas tiek pieļauts Latvijā, un kas arī pirmais tiks pārskatīts. Nākamais – kvalitātes kritēriju izvērtēšana. Šādu uzdevumu saņēmis ir arī Izglītības kvalitātes valsts dienests. Pirmais starpziņojums par minētajiem jautājumiem varētu tikt izskatīts septembra beigās Saeimas Izglītības, kultūras un zinātnes komisijas sēdē.

**R.Bergmanis** aktualizē jautājumu par skolu tīklu reformu.

**K. Niedre-Lathere** norāda, ka skolu tīklu reforma tiek realizēta un šobrīd skolu tīkla optimizācija notiek pietiekošā līmenī, jo ar to ir saistīti vairāki jautājumi, tai skaitā arī izglītības kvalitātes jautājums. Ir jāuzklausa pašvaldību argumentācija, kamēr nav valstiski sakārtota obligāto izglītību neieguvušo audzēkņu problemātika. Ir jārēķinās tomēr ar kapacitāti vispārizglītojošās skolās, kur viņus uzņemt un izglītot.

**R. Bergmanis** aktualizē jautājumu par VAM realizāciju šī mācību gada pirmajās nedēļās, uz ko plkv. A. Mirbahs norāda, ka VAM tika apstiprinātas 112 stundas, kas nozīmē, ka VAM mācības tiks uzsāktas ar oktobri un nenotiks janvārī.Līdz ar to par provizoriskiem rezultātiem būs iespējams runāt š.g. oktobra beigās vai novembra sākumā.

**I. Rajevs** noslēgumā rezumē:

1. Attiecībā uz ekipējumu instruktoriem norāda, ka šobrīd pamata ekipējumu instruktoriem noteikti ir iespējams nodrošināt no Aizsardzības ministrijas vai Jaunsardzes centra rīcībā esošajiem resursiem.
2. Attiecībā uz VAM nometņu norises vietām – šis jautājums ir aktuāls un pie tā arī turpmāk tiks strādāts, kā arī turpmākajās sēdēs par šo jautājumu tiks runāts, līdz problēma tiks atrisināta.
3. Attiecībā uz VAD, VAM un Jaunsardzes centra darbības saskaņošanu – arī šis jautājums ir un būs aktuāls, līdz tā risinājumam.
4. Attiecībā uz VAD un VAM komandsastāvu – ir vērts izskatīti kaimiņvalstu pozitīvos piemērus un tos pielāgot situācijai Latvijā.
5. Attiecībā uz mācību gada pagarināšanu – ir nepieciešams vēlreiz pie šīs tēmas atgriezties, jo tas ir iespējamais risinājums, lai kvalitatīvi spētu nodrošināt nepieciešamo apmācību vidējās izglītības sistēmā, tai skaitā nodrošinot kvalitatīvu VAM.
6. Attiecībā uz 22.5% skolēnu, kas neapgūs VAM - šī problēma ir noteikti jārisina.
7. VAM realizēšanas atbalsta punktu attīstīšana – veiksmīga ideja, kuru iniciējusi LDDK un ko atbalsta uzņēmēji, un kuru būtu nepieciešams praktiski realizēt.

**I.Rajevs** uzsver nepieciešamību aktīvāk iesaistīt arī Latvijas pašvaldību savienību, jo tas ir visas Latvijas uzdevums, izveidot VAM programmu tādu, kāda tā ir vajadzīga Latvijā.

**I.Rajevs** pateicas klātesošajiem par dalību un sēdi slēdz.

**Sēde pabeigta plkst. 14:00**

Apakškomisijas priekšsēdētājs I.Rajevs

Apakškomisijas sekretārs E.Šnore

Protokolētāja S. Kaire